በደረቅ ወደቦች ዕቃ በሚያቆዩ ላይ የኪራይ ዋጋ ሊጨመር ነው
በዳዊት እንደሻውኢትዮጵያ ገቢዎችና ጉምሩክ ባለሥልጣን በደረቅ ወደቦች ያላግባብ የሚከማቹ ኮንቴይነሮች እንዳይኖሩ ለማድረግ፣ የደረቅ ወደቦችን የኪራይ ዋጋ ለመጨመር ከኢትዮጵያ የባህር ትራንስፖርትና ሎጂስቲክስ አገልግሎት ድርጅት ጋር እየመከረ እንደሆነ ተገለጸ፡፡በዚህ መሠረት አስመጪዎች ዕቃዎቻቸውን ደረቅ ወደቦች ውስጥ ባቆዩ ቁጥር በየቀኑ የኪራይ ዋጋ እንደሚጨምር፣ የገቢዎችና ጉምሩክ ባለሥልጣን ቅርንጫፍ ጽሕፈት ቤቶች ክትትልና ድጋፍ ዳይሬክተር አቶ ደበሌ ቃበታ ተናግረዋል፡፡በደረቅ ወደብ ኪራይ ዋጋ ጭማሪ ምክንያት አስመጪዎች በሚያመጡዋቸው ዕቃዎች ላይ ዋጋ እንዳይጨምሩ ጥንቃቄ እንደሚደረግ አቶ ደበሌ ጠቁመዋል፡፡በአሁኑ ወቅት ለአብነት የሞጆ ደረቅ ወደብ ለኪራይ ከሰባት እስከ 14 ቀናት በኪሎ  0.75 ብር የሚያስከፍል ሲሆን፣ ከ14 እስከ 21 ቀናት 0.95 ብር፣ ከእዚያ በላይ ለሚቆዩ ግን በቋሚነት ለአንድ ቀን በኪሎ አንድ ብር ያስከፍላል፡፡ይኼ ደግሞ ውጭ ካለው የመጋዘን ዋጋ ያነሰ ስለሆነ አስመጪዎች ደረቅ ወደቦች ውስጥ ማስቀመጥ እንደሚመርጡ ሪፖርተር ያነጋገራቸውና ለሥራው ቅርብ የሆኑ ምንጮች ይገልጻሉ፡፡ የዋጋ ጭማሪው ባለሥልጣኑ ከአስመጪዎች ጋር ማክሰኞ ሰኔ 13 ቀን 2009 ዓ.ም. ባደረገው የምክክር መድረክ ላይ የተገለጸ ሲሆን፣ መድረኩ በባለሥልጣኑ ምክትል ዋና ዳይሬክተር አቶ አብርሃም ንጉሤ ተመርቷል፡፡በመድረኩ ያላግባብ ኮንቴይነሮችን በደረቅ ወደቦች የማከማቸት ችግር ተባብሶ እንደቀጠለም ተገልጿል፡፡በአሁኑ ወቅት በሞጆ ደረቅ ወደብ ብቻ 7,000 ያህል ኮንቴይነሮች ተከማችተው እንደሚገኙና ከእነዚህም ውስጥ 1,000 የሚጠጉት በሕግ ከተቀመጠው የሁለት ወራት ገደብ እንዳለፉ፣ የባለሥልጣኑ የሞጆ ቅርንጫፍ ጽሕፈት ቤት ኃላፊ አቶ አዲስ አየለ አስረድተዋል፡፡ከዚህ በተጨማሪ በቃሊቲ ደረቅ ወደብ ተጨማሪ 900 ኮንቴይነሮች ተከማችተው እንደሚገኙ ተጠቁሟል፡፡ከቅርብ ጊዜ ወዲህ በአስመጪዎች ዘንድ ደረቅ ወደቦችን እንደ ማስቀመጫ ቦታ የማየት አባዜ ተለምዷል ሲሉ፣ የባለሥልጣኑ ኃላፊዎች በመድረኩ ላይ ተናግረዋል፡፡  አስመጪዎች በበኩላቸው በውጭ ምንዛሪ፣ በባንኮች አሠራርና በሌሎች ተያያዥ ጉዳዮች ላይ ያሉ ተግዳሮቶችን ለችግሩ እንደ ምክንያት አቅርበዋል፡፡ ‹‹ከማንም በላይ ለችግሩ መፈጠር ተጠያቂዎቹ እናንተ ናችሁ፤›› ሲሉ አቶ ደበሌ አስመጪዎቹን ወቅሰዋል፡፡‹‹ይህ ተደጋጋሚ ችግር ወደ ዕርምጃ እንድንሄድ ያደርገናል፤›› ሲሉ ዳይሬክተሩ አክለዋል፡፡በመድረኩ ላይ አስመጪዎች ቢያንስ እስከ ሰኔ 30 ቀን 2009 ዓ.ም. ድረስ የተከማቹ ኮንቴይነሮችን ከወደቦች እንዲያነሱ ጥያቄ ቀርቧል፡፡ከሁለት ሳምንት በፊት ለሕዝብ ተወካዮች ምክር ቤት ቀርቦ የነበረው የዋና ኢዲተር መሥሪያ ቤት ሪፖርት ላይ፣ በደረቅ ወደቦች ያላግባብ ተከማችተው ስለሚገኙ ኮንቴይነሮች ጉዳይ ተነስቶ እንደነበር ይታወሳል፡፡ ምክር ቤቱም ጉዳዩ በጥልቀት እንዲጠና ትዕዛዝ ሰጥቶ ነበር፡፡ 